Han skåler og spiller PS4 på Tiktok. Det har gjort ytre høyre populære hos unge.
PARIS (Aftenposten): De er under 30 år og ytre høyre-stjerner. Slik lokker de til seg unge velgere. På en populær nattklubb i Paris møter Jordan Bardella unge velgere. Frankrikes nye stjerneskudd er leder for Marine Le Pens parti, Nasjonal Samling. 28-åringen blir kritisert av politiske motstandere for å fremstå som arrogant. Han er blitt anklaget for å ha lagt ut rasistiske kommentarer på sosiale medier under falskt navn. Og for å være tilhenger av Russland. Men alt ser ut til å prelle av Bardella, som blir kalt svigermors drøm av en partifelle. Det er ikke bare i Frankrike at unge velgere flokker til partier på ytre høyre. Eksperter peker på at mange av disse partiene gjør det særlig bra på en arena: Tiktok. De har både flere følgere og er mer aktive. Er unge i Europa i ferd med å radikaliseres av innhold i sosiale medier? Lokker med kjæreste I starten av mars gikk portugisere til valg. Ytre høyre-partiet Chega kom på tredje plass totalt, men ble det mest populære partiet blant velgere under 35. Hver fjerde unge velger stemte på dem. Den unge politikeren og influenseren Rita Matias (25) får en del av æren. Den svært konservative kvinnen legger ut bilder og videosnutter på sosiale medier. Det er en blanding av politiske meninger, feriebilder og sminkevideoer. En av videoene hennes er sett av over 4 millioner. I den poserer hun og partileder Andre Ventura med solbriller. Også tyske Alternativ for Tyskland (AfD) bruker Tiktok flittig. Maximilian Krah er en av partiets kandidater til vårens valg til Europaparlamentet. Åttebarnsfaren kommer med sjekkeråd til menn på Tiktok. – Ekte menn hører til høyrefløyen. Ekte menn har idealer. Ekte menn er patrioter, sier han i en video som har mer enn én million visninger. – Da vil det også fungere med kjæresten, sier han. En analyse gjort av den tyske konsulenten Johannes Hillje viser at Tiktok-videoer lagt ut av Afd-politikere sees dobbelt så ofte som videoer fra andre tyske partier. Tiktok skal også ha påvirket unge velgere til å stemme på det høyrepopulistiske partiet Sannfinnene i fjor. Det viser en undersøkelse fra konsulentbyrået Miltton. Partiet ble nest størst i Finland. Hva bryr de unge seg om? Ytre høyre har klart å posisjonere seg som et «kult valg», mener Pawel Zerka. Han er analytiker ved tankesmien European Council on Foreign Relations. Til The Guardian peker han på at disse partiene i økende grad fremmer yngre, karismatiske politikere. Og de snakker de unges språk. Franske Jordan Bardella var bare 27 år da han overtok som leder for partiet Nasjonal Samling. På Tiktok legger han ut videoer av at han skåler med velgere og spiller videospill. – Han representerer de unge på en veldig god måte, sier litteraturstudent Alice Couvert (18) til Aftenposten. Couvert støtter Nasjonal Samling. Mest fordi familien hennes gjør det, men også fordi hun ønsker mindre innvandring. Nettopp Bardellas popularitet er blitt pekt på som en av årsakene til at den franske presidenten Emmanuel Macron byttet statsminister tidligere i år. 34-år gamle Gabriel Attal tok over for 62-åringen Élisabeth Borne. Analytiker Zerka mener også at ytre høyre har gjort noe annet smart: De har klart å overbevise unge om at de har troverdige løsninger når det gjelder økonomi. Hverken Zerka eller forsker Catherine de Vries mener at unge velgere har beveget seg mot høyre i spørsmål som kjennetegner flere av disse partiene. Som strengere innvandrings- og abortpolitikk og skepsis mot EU. – Vi vet at unge er mer vennlig innstilt til innvandring enn eldre velgere. De har ikke blitt fremmedfiendtlige. Men deres liv er blitt mer usikre, skriver de Vries til Aftenposten. Hun er forsker ved universitetet Bocconi i Italia. Det pekes også på at unge er misfornøyde med politikken som er ført de siste årene. Pandemi, boligkrise og levekårskrise mange steder har særlig påvirket unges økonomi. Jusstudent Nicolas Vallée (21) har flere venner som stemmer ytre høyre.  – De ser at det er få jobbmuligheter, skattene øker, og de synes vi bruker for mye penger på innvandrere, sier han. Han tror mange unge glemmer at Nasjonal Samling også har ekstreme ideer. – Jeg har sett dem på Tiktok. De forsøker å fremstå som søte og helt vanlige folk. Selv kjenner han seg ikke igjen i et eneste parti. Det gjelder flere av de unge Aftenposten møter på et av universitetsområdene i Paris. Ikke lenger stigma De Vries mener også at det å støtte ytre høyre er blitt normalisert. For mange unge velgere har ytre høyre-partier vært en del av det politiske landskapet fra de var født. – Det er ikke den samme stigmatiseringen som det var før, sier hun. Jacob Davey som leder tankesmien Institute for strategic dialogue i London, kommer med en advarsel: Han mener ytre høyre og ekstremister i økende grad forsøker å radikalisere unge. Ber om hjelp fra Swift Kan Taylor Swift stanse fremveksten av ytre høyre i Europa? spurte Euronews etter at EU hadde kommet med en bønn til den amerikanske sangeren. Europakommisjonens visepresident Margaritis Schinas håper at Swift vil oppfordre unge til å bruke stemmeretten i EU-valget. Det sa han på en pressekonferanse tidligere i år. Sangeren er på turne i Europa rett før valget avholdes i juni. Det er ventet at ytre høyre vil gjøre det svært godt i en rekke land. Under forrige valg stemte kun halvparten av EUs befolkning. For første gang kan de på 16 og 17 år stemme i enkelte av EUs medlemsland. EU håper at Swift og artister som Stromae og Måneskin, kan mobilisere enda flere unge velgere.
Ytre høyre-politikere under 30 år, som Jordan Bardella i Frankrike, tiltrekker seg unge velgere. Bardella er leder for Nasjonal Samling. På sosiale medier som Tiktok får ytre høyre stor oppmerksomhet. Unge politikere bruker plattformen til å spre politiske budskap og mer personlig innhold. Mange unge velgere er misfornøyde med sittende regjeringer. Ytre høyre fremstiller seg som et troverdig alternativ med tanke på økonomiske løsninger.